**Кохерентност са Анкетом о радној снази (Анкета)**

Разлике између просечних извршних часова рада из ИТР и просечних стварних часова рада на главном послу према Анкети у 2020. узроковане су разликама у методологији, тј. дефиницији запослених, периодици истраживања, обухватуистраживања, начину прикупљања података и јединици посматрања.

**Дефиниција запослених, обухват истраживања**

* **Анкета** обухвата цело тржиште рада (формално и неформално запослене) у свим секторима делатности, А‒U.
* **ИТР** обухвата само формално запослене у пословним субјектима са 10 и више запослених. Нису обухваћени сектори делатности: Т ‒ Делатност домаћинстава као послодаваца и U ‒ Делатност екстериторијалних организација и тела.

**Начин прикупљања података и јединице посматрања**

* **Анкета.** Подаци о извршеним часовима рада представљају субјективне изјаве чланова домаћинстава и њиховог личног поимања како реалног радног времена, тако и стварно одрађених часова рада и често су прецењени.

Просечни извршени часови рада на главном послу у 2020. години, према Анкети, добијени су множењем просечних недељних часова са 52 недеље.

* **ИТР.** Подаци о извршеним часовима рада добијају се на основу књиговодствене документације, где се очекује да се детаљно води евиденција о плаћеним а неизвршеним часовима рада, као што су часови одмора, празника, боловања и сл. Часови дневне паузе такође представљају неизвршене часове рада и не прикупљају се упитником за ИТР, већ се, на крају контроле података, израчунавају и додају осталим неизвршеним часовима рада. Часови дневне паузе представљају производ броја 0,0625 и броја извршених часова.

Иако се овим истраживањем добијају прецизнији подаци о неизвршеним часовима рада него у Анкети, у овом случају постоје оправдане претпоставке да је неплаћен прековремени рад потцењен.

|  |
| --- |
| Табела. Просечни годишњи извршени часови рада по запосленом, ИТР и Анкета, 2020. |
|   | ИТР | Анкета |  |
|   |   |  |
|  |  |  |  |
| **Укупно \***  | **1609** | **1974** |  |
| Пољопривреда, шумарство и рибарство | 1611 | 2147 |  |
| Рударство | 1658 | 2172 |  |
| Прерађивачка индустрија | 1589 | 2003 |  |
| Снабдевање електричном енергијом, гасом и паром | 1598 | 1987 |  |
| Снабдевање водом и управљање отпадним водама | 1646 | 1941 |  |
| Грађевинарство | 1642 | 2051 |  |
| Трговина на велико и мало и поправка моторних возила | 1644 | 2087 |  |
| Саобраћај и складиштење | 1611 | 2014 |  |
| Услуге смештаја и исхране | 1622 | 2005 |  |
| Информисање и комуникације | 1675 | 2016 |  |
| Финансијске делатности и делатност осигурања | 1524 | 1946 |  |
| Пословање некретнинама | 1616 | 1614 |  |
| Стручне, научне, информационе и техничке делатности | 1646 | 1869 |  |
| Административне и помоћне услужне делатности | 1668 | 1931 |  |
| Државна управа и обавезно социјално осигурање | 1648 | 1969 |  |
| Образовање | 1465 | 1685 |  |
| Здравствена и социјална заштита | 1642 | 2010 |  |
| Уметност; забава и рекреација | 1635 | 1605 |  |
| Остале услужне делатности | 1639 | 1766 |  |

|  |  |  |
| --- | --- | --- |
|  |  |  |

\* Укупно = ИТР: сектори делатности B‒S; Анкета: сектори делатности А‒U.

Разлике у извршеним часовима рада по запосленом, су очекиване ако се узму у обзир горе наведене методолошке разлике.